سه‌عات 10:30 ده‌قيقه‌ ، وه‌ئاماده‌ بوين شماره‌يگ فه‌ره‌ له‌ هونه‌رمه‌نده‌يل و كه‌سايه‌تيه‌يل سياسی و رووشنهويری و شماره‌يگ له‌ رووژنامه‌نويسه‌يل ، كۆڕيگ له‌ژير ناونيشان (  هونه‌ر كوردى ئه‌و په‌ڕ كاركردنه‌ ) له‌ باره‌گای ده‌زگای رووشنهويری و ره‌سانن كورده‌يل فه‌يلی له‌ به‌غدای پايته‌خت وه‌ڕيه‌و چوی. سه‌ره‌تا كۆڕه‌گه‌ وه‌ ده‌قيقه‌يگ وسيان ئه‌ڕا خوين پاك شه‌هيده‌يل ده‌س وه‌پی كرد و له‌ دويای وه‌خه‌ير هاتن كردن ميوانه‌يل و ئاماده‌بويه‌يل‌ له‌ لايه‌ن رێكخه‌ره‌يل كۆڕه‌گه‌ وه‌ناو رێكخرياگ ماڵ كورد و ده‌زگای شه‌فه‌ق ، هونه‌رمه‌ند حوسێن ماێخان سه‌ره‌ڕای ده‌سخوه‌شی كردنی ئه‌را به‌رپايی ئه‌ی كۆڕه‌ وته‌يگ پێشكه‌ش كرد و  له‌ وته‌گه‌ی باس كوڵيگ له‌باره‌ی مێژووی هونه‌ر وه‌ گشتی و هونه‌ر كوردی وه‌ تايبه‌ت كرد. دوياتر هونه‌رمه‌ند ده‌نگخوه‌ش فه‌رهاد حه‌سه‌ن ك يه‌گيگه‌ له‌ گورانی چڕه‌يل ناسرياگ له‌لای كورده‌يل نيشته‌جای به‌غدا، باس‌ هونه‌ر موسيقا كردو وت: هونه‌ر به‌هره‌يگه‌ ك له‌ وژدان و دروين  بنياده‌م سه‌رچاوه‌ ئه‌گرێ و ملله‌ت كورديش وه‌ دريژايی مێژوو هونه‌رمه‌نده‌يل گه‌ورایگ له‌ گشت بواره‌يل هونه‌ری پێشكه‌ش وه‌ دونيای هونه‌ر كردێه و له‌ روی هونه‌ريه‌وه‌ يه‌كيگه‌ له‌ ده‌وڵه‌مه‌نترين ملله‌ته‌يل دونياو هه‌رلێوا ئاماژه‌ وه‌ ئه‌و زوڵم و زووره‌يله‌ كرد ك له‌ سه‌رده‌م رژيم وه‌رين ده‌رحه‌ق وه‌ هونه‌رمه‌نده‌يل كورد وه‌ تايبه‌ت له‌ ناوڕاس و باشوور عێراق كرياگه ‌؛ ‌ناوبرياگ هه‌رلێوا ئاماژه‌ وه‌ كێشه‌و گير و گرفته‌يل هونه‌رمه‌نده‌يل كوردزوان له‌ به‌غدا كرد ك وه‌ بی پشتگيری هويچ لايه‌نيگ وه‌ سه‌ختی خه‌ريك چالاكی و خزمه‌ت كردن وه‌ هونه‌ر كوردين. ناوبرياگ هه‌رلێوا رخنه‌ له‌و هونه‌رمه‌نده‌يل ئاوازدانه‌ره‌ گرد ك خه‌ريك تێكه‌ڵ كردن گورانی و ئاوازه‌يل ره‌سه‌ن كوردين وه‌ل ئاوازه‌يل و موسيقای عه‌ره‌بی و بێگانه‌ وه‌ ئه‌ی جووره‌ كاره‌يله‌ وه‌ مه‌ترسييگ گه‌ورا ئه‌را هونه‌ر كوردی له‌ قه‌ڵه‌م دا.
